CELEX: 52018PC0510
Language: sl
Date: 2018-07-03
Title: Predlog SKLEP SVETA o stališču, ki se v imenu Evropske unije zavzame v Pododboru za carino, ustanovljenem s Sporazumom o pridružitvi med Evropsko unijo in njenimi državami članicami na eni strani ter Ukrajino na drugi strani, glede nadomestitve Protokola I k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se sklicuje na Regionalno konvencijo o panevro-mediteranskih preferencialnih pravilih o poreklu

EVROPSKA KOMISIJA
            Bruselj, 3.7.2018
            COM(2018) 510 final
            Predlog
            SKLEP SVETA
            o stališču, ki se v imenu Evropske unije zavzame v Pododboru za carino, ustanovljenem s Sporazumom o pridružitvi med Evropsko unijo in njenimi državami članicami na eni strani ter Ukrajino na drugi strani, glede nadomestitve Protokola I k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se sklicuje na Regionalno konvencijo o panevro-mediteranskih preferencialnih pravilih o poreklu
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zavzame v Pododboru za carino, ustanovljenem s Sporazumom o pridružitvi  (v nadaljnjem besedilu: Sporazum) med Evropsko unijo na eni strani ter Ukrajino na drugi strani, v povezavi s predvidenim sprejetjem sklepa glede nadomestitve Protokola I k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se sklicuje na Regionalno konvencijo o panevro-mediteranskih preferencialnih pravilih o poreklu
                  1
                (v nadaljnjem besedilu: Konvencija).
            
            
               2.Ozadje predloga
            
            
               2.1.Protokol I k Sporazumu o pridružitvi
            
            
               Sporazum vzpostavlja preferencialni trgovinski režim. Ta režim določa dostop do trga med Unijo in Ukrajino. Protokol I k Sporazumu se nanaša na opredelitev pojma „izdelki s poreklom“ in načine upravnega sodelovanja. Sporazum je začel veljati 1. septembra 2017.
            
            
               2.2.Pododbor za carino EU-Ukrajina
            
            
               
                  Člen 39(1) Protokola I določa, da se Pododbor za carino, ustanovljen s Sporazumom, lahko odloči spremeniti Protokol I k  Sporazumu o pridružitvi. Natančneje, člen 39(2) Protokola I določa, da lahko Pododbor za carino po pristopu Ukrajine k Regionalni konvenciji o panevro-mediteranskih pravilih o poreklu sklene, da se pravila o poreklu iz tega protokola nadomestijo s pravili, priloženimi h Konvenciji.
               
            
            
               2.3.Predvideni akt Pododbora za carino EU-Ukrajina
            
            
               
                  Pododbor za carino EU-Ukrajina sprejme sklep glede nadomestitve Protokola I k Sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se sklicuje na Konvencijo.
               
               
                  Namen predvidenega akta je zagotoviti učinkovito izvajanje Konvencije.
               
            
            
               3.Stališče, ki se zavzame v imenu Unije
            
            
               Ta konvencija predpisuje določbe o poreklu blaga, s katerim se trguje v okviru ustreznih sporazumov, sklenjenih med pogodbenicami. Unija je Konvencijo podpisala 15. junija 2011. Ukrajina je 12. septembra 2016 zaprosila za pristop h Konvenciji in Skupni odbor Konvencije je s Sklepom št. 1/2017
                  2
                z dne 16. maja 2017 sklenil, da bi bilo treba Ukrajino povabiti, da pristopi h Konvenciji.
            
            
               Unija je deponirala listino o sprejetju pri depozitarju Konvencije 26. marca 2012. Ukrajina je deponirala listino o sprejetju pri depozitarju Konvencije 19. decembra 2017. Posledično je Konvencija v skladu z njenima členoma 10(2) in 10(3) za Unijo začela veljati 1. maja 2012, za Ukrajino pa 1. februarja 2018.
            
            
               Člen 6 Konvencije določa, da vsaka pogodbenica sprejme ustrezne ukrepe za zagotovitev, da se ta konvencija dejansko uporablja. Predlagani sklep Pododbora za carino EU-Ukrajina je postopkovni korak, potreben za dosego bistvenega cilja Konvencije, ki je nadomestiti protokole o pravilih o poreklu v sporazumih med pogodbenicami Konvencije s protokolom, ki se sklicuje na Konvencijo. 
            
            
               Zato posvetovanje z zainteresiranimi stranmi ni bilo potrebno.
            
            
               
                  Tudi ocena učinka ni bila potrebna, ker so predlagane spremembe tehnične in ne vplivajo na vsebino trenutno veljavnega Protokola o pravilih o poreklu.
               
            
            
               4.Pravna podlaga
            
            
               4.1.Postopkovna pravna podlaga
            
         
         
            
               4.1.1.Načela
            
            
               
                  V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
               
               
                  Pojem „akti s pravnim učinkom“ vključuje akte, ki imajo pravni učinek na podlagi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko odločilno vplivajo na vsebino ureditve, ki jo sprejme zakonodajalec Unije. 
               
            
            
               4.1.2.Uporaba v obravnavanem primeru
            
            
               
                  Pododbor za carino EU-Ukrajina je organ, ustanovljen s sporazumom, in sicer s Sporazumom o pridružitvi med Evropsko unijo in njenimi državami članicami na eni strani ter Ukrajino na drugi strani.
               
               
                  Akt, k sprejetju katerega se Pododbor za carino EU-Ukrajina poziva, je akt s pravnim učinkom.
               
               
                  Predvideni akt ne dopolnjuje oziroma ne spreminja institucionalnega okvira Sporazuma.
               
               
                  Postopkovna pravna podlaga za predlagani sklep je zato člen 218(9) PDEU.
               
            
            
               4.2.Materialna pravna podlaga
            
            
               4.2.1.Načela
            
            
               
                  Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije določi stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
               
            
            
               4.2.2.Uporaba v obravnavanem primeru
            
            
               
                  Glavni cilj in vsebina predvidenega akta se nanašata na skupno trgovinsko politiko.
               
               
                  Materialna pravna podlaga za predlagani sklep je torej člen 207 PDEU.
               
            
            
               4.3.Sklep
            
            
               
                  Pravna podlaga predlaganega sklepa bi moral biti člen 207 v povezavi s členom 218(9) PDEU.
               
            
            
               5.Objava predvidenega akta
            
            
               Ker bo akt Pododbora za carino EU-Ukrajina spremenil Sporazum o pridružitvi, je primerno, da se ga po sprejetju objavi v Uradnem listu Evropske unije.
            
            
               Predlog
            
            
               SKLEP SVETA
            
         
         
            
               o stališču, ki se v imenu Evropske unije zavzame v Pododboru za carino, ustanovljenem s Sporazumom o pridružitvi med Evropsko unijo in njenimi državami članicami na eni strani ter Ukrajino na drugi strani, glede nadomestitve Protokola I k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se sklicuje na Regionalno konvencijo o panevro-mediteranskih preferencialnih pravilih o poreklu
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o pridružitvi med Evropsko unijo in njenimi državami članicami na eni strani ter Ukrajino na drugi strani (v nadaljnjem besedilu: Sporazum) je Unija sklenila s Sklepom Sveta 2014/668/EU
                  3
               , veljati pa je začel 1. septembra 2017.
            
            
               (2)V skladu s členom 39(1) Protokola I k Sporazumu (v nadaljnjem besedilu: Protokol I) lahko Pododbor za carino, ustanovljen na podlagi člena 83 poglavja 5 naslova IV Sporazuma (v nadaljnjem besedilu: Pododbor za carino), sprejme spremembe določb navedenega protokola.
            
            
               (3)Člen 39(2) Protokola I določa, da lahko Pododbor za carino po pristopu Ukrajine k Regionalni konvenciji o panevro-mediteranskih preferencialnih pravilih o poreklu
                  4
                (v nadaljnjem besedilu: Konvencija) sklene, da se pravila o poreklu iz navedenega protokola nadomestijo s pravili, priloženimi h Konvenciji. 
            
            
               (4)Konvencija predpisuje določbe o poreklu blaga, s katerim se trguje v okviru ustreznih sporazumov, sklenjenih med pogodbenicami, in je za Unijo začela veljati 1. maja 2012, za Ukrajino pa 1. februarja 2018.
            
            
               (5)Pododbor za carino sprejme sklep o nadomestitvi Protokola I o opredelitvi pojma „izdelki s poreklom“ in načinih upravnega sodelovanja z novim protokolom, ki se sklicuje na Konvencijo.
            
            
               (6)Primerno je, da se določi stališče, ki se v imenu Unije zavzame v Pododboru za carino, saj bo odločitev tega odbora zavezujoča za Unijo.
            
            
               (7)Člen 6 Konvencije določa, da vsaka pogodbenica sprejme ustrezne ukrepe za zagotovitev, da se ta konvencija dejansko uporablja. V ta namen bi bilo treba Protokol I nadomestiti z novim protokolom, ki se v zvezi s pravili o poreklu sklicuje na Konvencijo. 
            
            
               (8)Stališče, ki se v imenu Unije zavzame v Pododboru za carino, bi moralo temeljiti na priloženem osnutku sklepa.
            
            
               (9)Ker bo sklep Pododbora za carino spremenil Protokol I, ga je treba po sprejetju objaviti v Uradnem listu Evropske unije.
            
            
               (10)V Pododboru za carino Unijo zastopa Komisija v skladu s členom 17(1) Pogodbe o Evropski uniji –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Unije zavzame v Pododboru za carino, ustanovljenem na podlagi člena 83 poglavja 5 naslova IV Sporazuma o pridružitvi med Evropsko unijo in njenimi državami članicami na eni strani ter Ukrajino na drugi strani (v nadaljnjem besedilu: Pododbor za carino), temelji na osnutku sklepa, priloženega temu sklepu.
            
            
               Člen 2
            
            
               Predstavniki Unije v Pododboru za carino se lahko dogovorijo o manjših spremembah osnutka sklepa iz člena 1 brez nadaljnjega sklepa Sveta.
            
         
         
            
               Člen 3
            
            
               Ta sklep je naslovljen na Komisijo.
            
            
               V Bruslju,
            
            
               
               
                     Predsednik
               
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 54, 26.2.2013, str. 4.
               
               
                  
                     (2)
                  
                        UL L 191, 22.07.2017, str. 11.
               
               
                  
                     (3)
                  
                        Sklep Sveta 2014/668/EU z dne 23. junija 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije, in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov (UL L 278, 20.9.2014, str. 1).
               
               
                  
                     (4)
                  
                        UL L 54, 26.2.2013, str. 4.
               
            
      
    ---documentbreak--- 
      
         
               EVROPSKA KOMISIJA
            Bruselj,3.7.2018
            COM(2018) 510 final
            PRILOGA
            k
            predlogu sklepa Sveta
            o stališču, ki se v imenu Evropske unije zavzame v Pododboru za carino, ustanovljenem s Sporazumom o pridružitvi med Evropsko unijo in njenimi državami članicami na eni strani ter Ukrajino na drugi strani, glede nadomestitve Protokola I k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se sklicuje na Regionalno konvencijo o panevro-mediteranskih preferencialnih pravilih o poreklu
            
               
         
         
            
               PRILOGA
            
            
            
               Osnutek
                  SKLEP št. …/2018 PODODBORA ZA CARINO EU-UKRAJINA
            
            
               z dne...
            
            
               o nadomestitvi Protokola I k Sporazumu o pridružitvi EU-Ukrajina o opredelitvi pojma „izdelki s poreklom“ in načinih upravnega sodelovanja.
            
            
            
               PODODBOR ZA CARINO EU-UKRAJINA JE –
            
            
               ob upoštevanju Sporazuma o pridružitvi med Evropsko unijo na eni strani ter Ukrajino na drugi strani
                  1
                ter zlasti člena 26(2) Sporazuma,
            
            
               ob upoštevanju Protokola I k Sporazumu o pridružitvi med Evropsko unijo na eni strani ter Ukrajino na drugi strani o opredelitvi pojma „izdelki s poreklom“ in načinih upravnega sodelovanja, 
            
            
               ob upoštevanju naslednjega:
            
            
               (1)Člen 26(2) Sporazuma o pridružitvi med Evropsko unijo na eni strani ter Ukrajino na drugi strani (v nadaljnjem besedilu: Sporazum) se za pravila o poreklu sklicuje na Protokol I k Sporazumu (v nadaljnjem besedilu: Protokol I).
            
            
               (2)Sporazum je začel veljati 1. septembra 2017.
            
            
               (3)Člen 39 Protokola I določa, da se Pododbor za carino, ustanovljen na podlagi člena 83 poglavja 5 naslova IV Sporazuma lahko odloči spremeniti določbe navedenega protokola, pravila o poreklu iz navedenega protokola pa nadomestiti z novimi.
            
            
               (4)Regionalna konvencija o panevro-mediteranskih preferencialnih pravilih o poreklu
                  2
                (v nadaljnjem besedilu: Konvencija) je namenjena nadomestitvi protokolov o pravilih o poreklu, ki trenutno veljajo v državah panevro-mediteranskega območja, z enim samim zakonodajnim aktom. 
            
            
               (5)Unija je Konvencijo podpisala 15. junija 2011. Skupni odbor, ustanovljen na podlagi člena 3(1) Konvencije, je 16. maja 2017 sklenil, da bi bilo treba Ukrajino povabiti, da pristopi h Konvenciji
                  3
               .
            
            
               (6)Unija je deponirala listino o sprejetju pri depozitarju Konvencije 26. marca 2012. Ukrajina je deponirala listino o sprejetju pri depozitarju Konvencije 19. decembra 2017. Posledično je Konvencija v skladu z njenima členoma 10(2) in 10(3) za Unijo začela veljati 1. maja 2012, za Ukrajino pa 1. februarja 2018.
            
            
               (7)Protokol I bi bilo zato treba nadomestiti z novim protokolom, ki se sklicuje na Konvencijo –
            
            
            
               SPREJEL NASLEDNJI SKLEP: 
            
         
         
            
               Člen 1
            
            
               Protokol I k Sporazumu o pridružitvi med Evropsko unijo in njenimi državami članicami na eni strani ter Ukrajino na drugi strani o opredelitvi pojma „izdelki s poreklom“ in načinih upravnega sodelovanja se nadomesti z besedilom iz Priloge k temu sklepu.
            
            
               Člen 2
            
            
               Ta sklep se objavi v Uradnem listu Evropske unije.
            
            
               Člen 3
            
            
               Ta sklep začne veljati na dan sprejetja.
            
            
               Uporablja se od …
            
            
            
               V/Na …,
            
            
            
            
               Za Pododbor za carino EU-Ukrajina 
            
            
                  
                     
                     
                     
                     
                     
                     
                     
                     Predsednik
            
            
            
               
            
            
               Priloga
            
            
               Protokol I
            
            
               o opredelitvi pojma „izdelki s poreklom“ in načinih upravnega sodelovanja
            
            
               Člen 1
            
         
         
            
               Veljavna pravila o poreklu
            
            
               1.
                     Za namene izvajanja tega sporazuma se uporabljajo Dodatek I in ustrezne določbe Dodatka II k Regionalni konvenciji o panevro-mediteranskih preferencialnih pravilih o poreklu
                  4
                (v nadaljnjem besedilu: Konvencija).
            
            
               2.
                     Vsa sklicevanja na „ustrezni sporazum“ iz Dodatka I in ustreznih določb Dodatka II h Konvenciji se razumejo kot sklicevanja na ta sporazum.
            
            
               Člen 2
            
            
               Reševanje sporov
            
            
               1.
                     Če pride do sporov v zvezi s postopki preverjanja iz člena 32 Dodatka I h Konvenciji, ki jih ni mogoče rešiti med carinskimi organi, ki zahtevajo preverjanje, in carinskimi organi, odgovornimi za izvedbo navedenega preverjanja, se ti spori predložijo Pododboru za carino. Določbe mehanizma za reševanje sporov iz poglavja 14 (Reševanje sporov) naslova IV (Trgovina in z njo povezane zadeve) tega sporazuma se ne uporabljajo.
            
            
               2.
                     V vseh primerih se spori med uvoznikom in carinskimi organi države uvoznice rešujejo v skladu z zakonodajo te države.
            
            
               Člen 3
            
            
               Spremembe Protokola
            
            
               Pododbor za carino se lahko odloči spremeniti določbe tega protokola.
            
            
               Člen 4
            
            
               Odstop od Konvencije
            
            
               1.
                     Če Evropska unija ali Ukrajina pošlje pisno obvestilo depozitarju Konvencije o svoji nameri, da odstopa od Konvencije v skladu s členom 9 Konvencije, Evropska unija in Ukrajina nemudoma začneta pogajanja glede pravil o poreklu za namene izvajanja tega sporazuma.
            
            
               2.
                     Do začetka veljavnosti teh na novo določenih pravil o poreklu se za ta sporazum še naprej uporabljajo pravila o poreklu iz Dodatka I in, kjer je primerno, iz ustreznih določb Dodatka II h Konvenciji, ki veljajo v trenutku odstopa. Vendar se od trenutka odstopa pravila o poreklu iz Dodatka I in, kjer je primerno, ustrezne določbe Dodatka II h Konvenciji razumejo tako, da dopuščajo le dvostransko kumulacijo med Evropsko unijo in Ukrajino.“
            
            
               Člen 5
            
            
               Prehodne določbe – kumulacija
            
            
               Ne glede na člena 16(5) in 21(3) Dodatka I h Konvenciji je lahko, kadar kumulacija vključuje le države Efte, Ferske otoke, Evropsko unijo, Turčijo, države, ki sodelujejo v stabilizacijsko-pridružitvenem procesu, Republiko Moldavijo, Gruzijo in Ukrajino, dokazilo o poreklu potrdilo o gibanju blaga EUR.1 ali izjava o poreklu.
            
         
         
            
                  
                     (1)
                  
                        UL L 161, 29.5.2014, str. 3.
               
               
                  
                     (2)
                  
                        UL L 54, 26.2.2013, str. 4.
               
               
                  
                     (3)
                  
                        Sklep št. 1/2017 Skupnega odbora Regionalne konvencije o panevro-mediteranskih preferencialnih pravilih o poreklu z dne 16. maja 2017 v zvezi z zahtevo Ukrajine, da postane pogodbenica Regionalne konvencije o panevro-mediteranskih preferencialnih pravilih o poreklu [2017/1367] (UL L 191, 22.7.2017, str. 11).
               
               
                  
                     (4)
                  
                        UL L 54, 26.2.2013, str. 4.